Eltűnt magyar hegymászó: újabb részletek
2010. április 27./MTI/TibetPress
Lavina sodort el két magyar hegymászót a Himaláján, Várkonyi László eltűnt, Klein Dávid megsérült - tájékoztatott Pekingben Sárközy Péter magyar főkonzul. A két magyar alpinistát, akik a Csomolungma (Mount Everest) oxigénpalack nélküli megmászására készültek, április 26-án, hétfőn délután érte a baj - áll a pekingi magyar nagykövetséghez kedden késő délután érkezett faxon. Klein Dávid megsérült, de biztonságban van, míg Várkonyi László Alfréd eltűnt - mondta Sárközy, kiegészítve azzal, hogy Klein Dávid állapotáról egyelőre még nem tudtak meg részleteket.
Farkas Péter, a Magyar Hegy- és Sportmászó szövetség elnöke a STOPnak elmondta: egy ilyen helyzetben a túlélési esélyek nem túl jók, egy lavina alatt pár órát lehet csak kibírni, bár volt már arra is példa, hogy valaki több órát kibírt a lavina alatt.
Erőss Zsolt - az első magyar alpinista, aki feljutott a Mount Everestre - kedden azt mondta: az, hogy egy vagy akár két nap is eltelhetett a magyar hegymászók kínai balesete óta és Várkonyi Lászlót nem találják, "elég egyértelművé teszi egy hegymászó számára, hogy nincs sok remény".
Kitért arra is, hogy bár ebben az időszakban nem gyakoriak a lavinák, de előfordulhatnak. A hegymászó hozzátette, hogy miután egy népszerű és a másiknál olcsóbb útvonalról van szó, ebben a szezonban sokan járják ezt az útvonalat. Megjegyezte: furcsának találja azt az információt, amely szerint csak ketten szenvedtek balesetet.
Mint mondta, a szerencsétlenséget okozhatta egy kisebb lavina, de akár egy jégomlás is, ezt egyelőre nem lehet eldönteni a hírek alapján. Meglátása szerint ha lavina sodorta el a hegymászókat, akkor Klein Dávidot csak annak a széle érhette, ezért élhette túl, még ha sérüléseket is szerzett.